Chiar acum, Legea Offshore este discutată în comisia pentru buget din Camera Deputaților.

Lumea se întreabă: De ce nu scrie nimic presa „mainstream”? I-au cumpărat pe toți?

Poate pe unii dintre șefi i-au mai cumpărat. Poate pe alții îi țin captivi în rețele complicate de interes. Unora le plătesc salarii pe de-a-întregul. Altora le aruncă un pișcot…

Au fost vremuri când pișcotarii erau o categorie disprețuită, de la „înălțimea” unui salariu de o abia o sută și ceva de dolari: Nu suntem pișcotari!

Chiar și în era lui Năstase, a black-out-ului total (Mugur Ciuvică, omul rău de la Antene, a fost atunci arestat de pe stradă), tot se mai găseau ziariști care să strecoare pe câte undeva subiectele de importanță majoră.

Sau măcar să încerce. Cenzura era barem explicită. Găseai un subiect, îl documentai, îl scriai, apoi vedeai că nu mai apare niciodată. Nu-ți dădea nimeni explicații, dar nici nu se supăra prea tare că faci scandal: e dreptul tău! Și al publicului tău.

Acum, pare că funcționează mai repede autocenzura: nu abordez subiectul pentru că oricum nu convine, oricum n-o să intre…

E atât de greu să-i puneți unui politician întrebarea „Cum veți vota legea offshore și de ce?” Poate spune omul ceva nemaiauzit, poate scapă o perlă… E știre!

Pentru 20 de milioane de români este ȘTIRE ce se întâmplă cu banii lor – 10 miliarde de euro – cum se negociază și de ce se duc pe Apa Sâmbetei! Chiar și pentru cei care încă nu știu asta, treaba noastră este să le spunem ce se întâmplă ȘI de ce e important ce se întâmplă. Că de nu, atunci merităm tot ce ni se întâmplă.

Scăldați-o, dacă nu se poate altfel. Dați-o „neutru”. Decât deloc, dați-o chiar și „pe dos”… Numai nu o ignorați, că E SUBIECT!

Iar dacă aveți informații care vă sunt refuzate la publicare, trimiteți-le pe contact@romaniacurata.ro să le publicăm noi.

Toate articolele despre legea offshore: